ข้อบังคับเจ้าพนักงานจราจรจังหวัดนครนายก ว่าด้วยการห้ามรถบรรทุกตั้งแต่ 10 ล้อขึ้นไป รถพ่วง และรถบรรทุกวัตถุอันตรายเดินรถเข้าเขตเทศบาลเมืองนครนายก พ.ศ. 2557
ข้อบังคับเจ้าพนักงานจราจรจังหวัดนครนายก
ข้อบังคับเจ้าพนักงานจราจรจังหวัดนครนายก
ว่าด้วยการห้ามรถบรรทุกตั้งแต่
๑๐ ล้อขึ้นไป รถพ่วง และรถบรรทุกวัตถุอันตราย
เดินรถเข้าเขตเทศบาลเมืองนครนายก
พ.ศ. ๒๕๕๗
 

เขตเทศบาลเมืองนครนายกเป็นที่ตั้งร้านค้า บ้านเรือน สถานศึกษา
เต็มพื้นที่ ในแต่ละวันจะมีประชาชนเดินทางสัญจรไปมาเป็นจำนวนมาก
ทำให้เกิดความแออัด ถนนค่อนข้างแคบ ทำให้สภาพการจราจรหนาแน่น คับคั่งไม่คล่องตัว
และสาเหตุส่วนหนึ่งเกิดจากรถบรรทุกตั้งแต่ ๑๐ ล้อขึ้นไปรถพ่วง
รถบรรทุกวัตถุอันตราย ใช้เป็นเส้นทางผ่าน
หากรถยนต์ดังกล่าวเกิดอุบัติเหตุอาจทำให้วัตถุอันตรายรั่วไหลสู่พื้นผิวถนนหรือลงสู่แม่น้ำ
ซึ่งสร้างความเดือดร้อนและเป็นอันตรายต่อประชาชน
ส่งผลกระทบต่อปัญหาการจราจรเป็นวงกว้าง ก่อให้เกิดความเสียหายต่อชีวิต
ทรัพย์สินของประชาชนรวมทั้งสภาพแวดล้อมโดยรวม
และตามมติที่ประชุมคณะอนุกรรมการจัดระบบการจราจรทางบกจังหวัดนครนายก ครั้งที่
๓/๒๕๕๗ เมื่อวันที่ ๒๕ พฤศจิกายน ๒๕๕๗ มีความเห็นต้องกัน
มีมติที่ประชุมกำหนดห้ามรถบรรทุกตั้งแต่ ๑๐ ล้อขึ้นไป รถพ่วง
และรถบรรทุกวัตถุอันตราย เดินรถเข้าเขตเทศบาลเมืองนครนายก

เพื่อให้เกิดความปลอดภัย ความสะดวกในการจราจร
และช่วยลดปัญหาการจราจรคับคั่งในเขตเทศบาลเมืองนครนายก
โดยไม่ก่อให้เกิดผลกระทบต่อการประกอบกิจการการค้าต่าง ๆ อาศัยอำนาจตามความในมาตรา
๑๓๙ (๑) แห่งพระราชบัญญัติจราจรทางบก พุทธศักราช ๒๕๒๒ ผู้บังคับการตำรวจภูธรจังหวัดนครนายกในฐานะเจ้าพนักงานจราจรจังหวัดนครนายก
จึงออกข้อบังคับไว้ ดังต่อไปนี้

ข้อ ๑ ข้อบังคับนี้เรียกว่า
ข้อบังคับเจ้าพนักงานจราจรจังหวัดนครนายก ว่าด้วยการห้ามรถบรรทุกตั้งแต่
๑๐ ล้อขึ้นไป รถพ่วง และรถบรรทุกวัตถุอันตราย เดินรถเข้าเขตเทศบาลเมืองนครนายก
พ.ศ. ๒๕๕๗

ข้อ ๒ การกำหนดห้าม
รถบรรทุกตั้งแต่ ๑๐ ล้อขึ้นไป รถพ่วง และรถบรรทุกวัตถุอันตรายเดินรถ
เข้าเขตเทศบาลเมืองนครนายกตลอดเวลา ในถนนสายต่าง ๆ ดังนี้
๒.๑ ถนนสุวรรณศร สาย ๓๓ (ตั้งแต่สี่แยกคลองแสง ตำบลพรหมณี
ถึงสามแยกเจริญผล ตำบลวังกระโจม)
๒.๒ ถนนรังสิต - นครนายก สาย ๓๐๕ (ตั้งแต่สี่แยกสามสาว ตำบลท่าช้าง ถึงสามแยกบัวแก้ว
ตำบลนครนายก)
๒.๓ ถนนนครนายก - นางรอง สาย ๓๐๔๙ (ตั้งแต่สามแยกบัวแก้ว ตำบลนครนายก
ถึงสี่แยกบุ่งกระเบา ตำบลบ้านใหญ่)

ข้อ ๓ ข้อบังคับนี้มิให้ใช้บังคับกับรถที่ได้รับอนุญาตจากเจ้าพนักงานจราจร

ข้อ ๔ บรรดา ข้อบังคับ
ประกาศ หรือระเบียบใด ที่ขัดหรือแย้งกับข้อบังคับนี้ให้ยกเลิกและใช้ข้อบังคับนี้แทน

ข้อ ๕[๑] ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๓ ธันวาคม พ.ศ. ๒๕๕๗
พลตำรวจตรี
อิทธิพล อิทธิสารรณชัย
ผู้บังคับการตำรวจภูธรจังหวัดนครนายก
เจ้าพนักงานจราจรจังหวัดนครนายก








ปริยานุช/ผู้จัดทำ
๙ มกราคม ๒๕๕๘

วันทิตา/ผู้ตรวจ
๕ กุมภาพันธ์
๒๕๕๘












[๑] ราชกิจจานุเบกษา
เล่ม ๑๓๒/ตอนพิเศษ ๑ ง/หน้า ๔๖/๕ มกราคม ๒๕๕๘